SURSE Plângere la CNCD împotriva lui Dragnea pentru că i-a făcut șobolani pe câțiva protestatari: Vă rog să amendați această jignire așa cum ați făcut atunci când CTP a făcut-o pavian pe doamna prim-ministru

Un cetățean din București a depus la Consiliul Național pentru Combaterea Discriminării (CNCD) o plângere în care solicită ca președintele PSD, Liviu Dragnea, să fie sancționat pentru declarațiile făcute la Antena 3, duminică seara, când i-a numit ”șobolani” pe câțiva protestatari care i-au pus întrebări, au declarat pentru G4Media.ro surse oficiale. Petentul cere CNCD să-l sancționeze pe Liviu Dragnea ”așa cum ați făcut atunci când domnul jurnalist Cristian Tudor Popescu a făcut-o pavian pe doamna prim-ministru”.

”Domnul Liviu Nicolae Dragnea, președintele Partidului Social Democrat și președintele Camerei Deputaților, în data de 9 iunie 2018, fiind prezent la mitingul partidului său de la Piața Victoriei, a adus o jignire foarte mare oamenilor pe care îi reprezintă numindu-i șobolani. Vă rog să amendați această atitudine și această jignire așa cum ați făcut atunci când domnul jurnalist Cristian Tudor Popescu a făcut-o pavian pe doamna prim-ministru”, se arată în plângerea bucureșteanului.

Ce a declarat Liviu Dragnea duminică seara la Antena 3: „Ăştia s-au organizat în felul ăsta, puși de cine îi finanțează. Până la urmă va ieși adevărul la iveală, cine îi plătește, de ce îi plătește. Trebuie să mai fac o precizare: a fost un miting organizat legal. Ei de fapt acționează pentru a susține un stat polițienesc, un sistem de poliție politică. Nu mi-a fost teamă de provocări. Știam că se organizează, dar știam că sunt puțini. Toți cei care am decis și participat la organizarea mitingului am avut o responsabilitate uriașă. Sunt mândru că nu au răspuns la provocări. Aseară, am plecat de la scenă la mașină. Am stat de vorbă cu presa, și erau patru șobolani care puneau tot felul de întrebări. Cu mine mai erau vreo 30-40 de oameni participanți la miting, încărcați cu adrenalină, puteau fi nervoși.”

(Sursa foto: Inquamphotos/ Autor: Adriana Neagoe)